የባሕር ዳር ወጣቶች የእምቦጭ አረምን ለመከላከል የዓባይ ተፋሰስ ሀገራት የመጀመሪያ ሥራቸው ሊያደርጉት እንደሚገባ አሳሰቡ።
ባሕር ዳር፡ ሰኔ 03/2012 ዓ.ም (አብመድ) የእምቦጭ አረምን ከጣና ሐይቅ ለማስወገድ መንግሥትና ተመራማሪዎች ዘላቂ መፍትሔ እስከሚያመጡ በጉልበታቸው እንደሚያግዙ የባሕር ዳር ወጣቶች አስታውቀዋል።ወጣቶቹ ዛሬ በጣና ቂርቆስ አንድነት ገዳም በኩል ያለውን የጣና ክፍል የእምቦጭ አረም ነቅለዋል።በነቀላው የተሳተፉት የባሕር ዳር ከተማ የቅዳሜ ቀን የጽዳት በጎ ፍቃደኞች ማኅበር አባል ሻሺ ፈንታ እምቦጩን በዘላቂነት በሰው ኃይል ማስወገድ ባይቻልም ለጊዜያዊ መፍትሔ የበኩላቸውን ለማድረግ መሳተፋቸውን ተናግረዋል።የዓባይ ተፋሰስ ሀገራት፣ ምሁራን እና መንግሥት እምቦጩን በዘላቂነት ለማስወገድ የመጀመሪያ ሥራቸው ሊሆን እንደሚገባም ገልጸዋል።ዩኔስኮ የዓለም ቅርስ በሆነው ጣና ሐይቅንና አካባቢውን ከእምቦጭ አረም ለመከላከል ድጋፍ የሚያደርግበት ወቅት መሆኑንም ተሳታፊዋ ተናግረዋል።